Set empreses de Carcaixent han sigut reconegudes amb el distintiu SICTED a la qualitat turística
24 de març de 2025

Carcaixent

En un esdeveniment celebrat en la seu de la Mancomunitat de la Ribera i organitzat pel Consorci de la Ribera, el divendres 21 de març es va fer entrega dels primers diplomes i distintius de qualitat turística a empreses, institucions i serveis turístics del destí Ribera del Xúquer, entre les quals figuren set empreses de Carcaixent. Aquest acte, presidit per la presidenta de la Mancomunitat de la Ribera Alta, Paqui Momparler, junt amb la regidora de Turisme de Carcaixent, Fina Naya, i la presència de representats de les diferents institucions així com de les empreses acreditades.

Les set empreses de Carcaixent que han adquirit la certificació són: la Casa Rural La Serratella, el Restaurant Madeira Lounge, l’Hort de San Eusebio i l’Hort de Ribera, Restaurant Ribera, Kitchen Center Lab i La Galiana Golf Resort. Al llarg d’un any han rebut formació i assessorament per part dels tècnics de turisme de la Mancomunitat de la Ribera Alta i de l’Ajuntament de Carcaixent per tal de poder aconseguir un nivell de qualitat homogeni a la destinació “Ribera del Xúquer”.

El segell SICTED, Sistema Integral de Qualitat Turística Espanyola en Destins, és un projecte promogut per la Secretaria d’Estat de Turisme i acredita el compliment d’uns estàndards de qualitat en els serveis que els establiments oferixen als visitants dins d’una mateixa destinació.

Aquest distintiu és un reconeixement a l’esforç i el compromís amb la qualitat i la millora continua dels seus serveis i amb l’actitud de recuperació i posada en valor dels recursos i dels espais. Al mateix temps, les empreses acreditades podran optar a subvencions i ajudes de diferents organismes públics relacionats amb el turisme.